**ĠIMGĦA TA’ TALB**

**GĦALL-**

**GĦAQDA FOST L-INSARA**

**2023**

“Agħmlu t-tajjeb; fittxu s-sewwa”

(Isaija 1:17)

Materjal għall-użu pastorali u spiritwali

fil-Parroċċi, Komunitajiet reliġjużi,

Għaqdiet u Movimenti

Kummissjoni Ekumenika Djoċesana

Arċidjoċesi ta’ Malta

2023

Werrej

Daħla p.3

Talbiet ta’ Maħfra p.5

Ħsibijiet għal kuljum (18-25 ta’ Jannar 2023) p.6

Talbiet tal-Ġemgħa p.9

Adorazzjoni Ewkaristika p.10

Daħla: Il-Ġimgħa Ekumenika 2023

*Agħmlu t-tajjeb, fittxu s-sewwa*

Reġgħet waslet il-Ġimgħa ta’ Talb għall-Għaqda fost l-Insara. Din tibda nhar l-Erbgħa 18 ta’ Jannar 2023, u tibqa’ sejra sal-Erbgħa ta’ wara, 25 tax-xahar. Matul din il-ġimgħa, Insara mxerrdin mad-dinja kollha se jkunu qed jitolbu għall-għaqda li l-Mulej Ġesù jrid fost dawk kollha li huma dixxipli tiegħu. Matul il-mixja tas-sekli, seħħew bosta firdiet kbar li filġu l-Ġisem ta’ Kristu li hu l-Knisja. L-akbar firdiet seħħew fis-seklu 11, meta nfirdu l-Ortodossi, u fis-seklu 16, meta seħħet ir-Riforma Protestanta.

Għal aktar minn mitt sena, il-Knejjes Insara ilhom jitħabtu biex jegħlbu firdiet antiki. Il-Knisja Kattolika wkoll ilha tagħti s-sehem tagħha f’dan il-kamp, u permezz tal-Konċilju Vatikan it-Tieni impenjat ruħha bis-sħiħ fl-ekumeniżmu. L-ekumeniżmu jinkludi l-isforzi kollha biex Knejjes mifrudin jersqu aktar lejn xulxin, jitkellmu bejniethom, jidħlu għal inizjattivi komuni u jitolbu għall-għaqda.

It-tema ta’ din is-sena hija silta mill-Profeta Isaija (1:17): “*Agħmlu t-tajjeb, fittxu s-sewwa*.” Tajjeb li biex wieħed jifhem aħjar din it-tema, imur għall-kuntest tas-silta, jiġifieri Isaija 1:12-18. Il-materjal ekumeniku li se jkun qed jintuża madwar id-dinja kollha matul din il-ġimgħa tħejja mill-Kunsill tal-Knejjes tal-Minnesota, wieħed mill-istati fi ħdan l-Istati Uniti tal-Amerika.

Il-Profeta Isaija jagħti l-parir lill-poplu tas-saltna ta’ Ġuda biex ifittxu l-ġustizzja, jiġifieri s-sewwa. Dan ifisser li kien hemm l-inġustizzji u l-oppressjoni fil-pajjiż. Huwa jitlob bis-sħiħ, kważi jinżel għarkobbtejh, biex in-nies ta’ Ġuda jegħlbu l-*istatus quo* li kienu fih. Li jfittxu l-ġustizzja kien ifisser li jaffaċċjaw lil dawk li jagħmlu l-ħażen lill-oħrajn. Din ma kenitx ħaġa faċli, u lanqas mhi faċli llum, imma Ġesù jassigurana li meta nfittxu l-ġustizzja dan iwassalna għas-Saltna t’Alla: “Henjin dawk li huma ppersegwitati minħabba s-sewwa, għax tagħhom hija s-Saltna tas-Smewwiet” (Mt 5:10).

Ħafna Knejjes madwar id-dinja – sa mill-ewwel sekli – sabu li kellhom jimpenjaw ruħhom f’din it-taqtigħa favur il-ġustizzja. Il-preġudizzji razzjali fl-Istati Uniti ġabu ħafna weġgħat, u għalkemm sar ħafna biex dawn jingħelbu, xorta għad fadal xi jsir. Il-Knejjes Insara fl-istat ta’ Minnesota għarfu l-inġustizzji kbar li jġibu ċerti ideoloġiji li jifirdu l-bojod minn dawk ta’ ġilda skura. Din it-tbatija kompliet tikber f’dak li jissejjaħ il-*Global South* fil-kuntest tal-pandemija tal-COVID-19. Is-sitwazzjonijiet ta’ inġustizzja jinsabu madwar id-dinja kollha, inkluż f’tant ċirkustanzi fis-soċjetà tagħna.

Titnissel tama kbira meta l-mexxejja u r-rappreżentanti ta’ Knejjes differenti jingħaqdu flimkien biex il-preġudizzji, l-inġustizzji, il-qerda tal-ambjent naturali u l-korruzzjoni jingħelbu. Din mhix mogħdija faċli, imma kull triq twila tibda bl-ewwel ftit passi. Insara minn Knejjes differenti jqawwu qalb xulxin, u mnebbħin mill-eżempju ta’ Kristu, jafu jkunu profetiċi fit-taqbida paċifika kontra l-ħażen.

Ġewwa Malta u Għawdex se jsiru bosta inizjattivi matul il-Ġimgħa ta’ Talb għall-Għaqda fost l-Insara. Fil-media kollha, inklużi dawk soċjali, se jittellgħu diversi programmi jew interventi dwar l-ekumeniżmu.

F’dan il-messaġġ, nixtieq nesprimi s-soddisfazzjon kbir li ħafna minna għexu fix-xahar ta’ Diċembru, meta lqajna lil Patrijarka Bartilmew ta’ Kostantinopli “bi ħlewwa liema bħalha” (Atti 28: 2). Iż-żjara storika mill-Patrijarka, bejn il-5 u s-7 ta’ Diċembru 2022, kienet waħda intensiva. Kien hemm il-waqtiet uffiċjali u formali, kif ukoll dawk liturġiċi, ekumeniċi u pastorali. Tlett esperjenzi qawwija kienu l-laqgħa tal-Patrijarka mar-refuġjati, mar-residenti tal-Faċilità Korrettiva f’Kordin, u t-talb li sar fuq l-oqbra tal-Griegi Ortodossi fiċ-Ċimiterju ta’ Braxia.

Matul iż-żjara kollha, ħafna minna setgħu jinnutaw l-umanità qawwija tal-Patrijarka, l-umiltà tiegħu, kif ukoll l-attenzjoni partikulari lejn kull persuna li resqet lejh. Nittamaw u nitolbu li ż-żjara memorabbli tal-Patrijarka tkompli tħalli ħafna frott uman, spiritwali u pastorali, speċjalment fil-kuntest ekumeniku ġewwa pajjiżna.

Fl-aħħarnett, nixtieq li l-materjal ta’ dan il-ktejjeb jintuża, speċjalment fil-parroċċi, fil-komunitajiet reliġjużi u pastorali, u fost il-membri tal-għaqdiet u l-movimenti tal-lajċi fil-Knejjes lokali ta’ Malta u ta’ Għawdex.

Inselli għalikom.

Dun Hector Scerri

President, Kummissjoni Ekumenika Djoċesana,

Kurja tal-Arċisqof, Floriana

**TALBIET TA’ MAĦFRA**

Nissuġġerixxu li dawn it-talbiet, jew xi wħud minnhom, jintużaw waqt l-Att Penitenzjali tal-Quddiesa bejn it-18 u l-25 ta’ Jannar. Dawn it-talbiet tħejjew minn Fr Aurelio Mulè Stagno SDB.

Int tħares lill-iltim u lill-armla u tħeġġiġna naqbżu għal min hu żvantaġġat (cf. Is 1:17). Agħder id-dgħufija tagħna, li mhux dejjem tajnik widen. **Mulej, ħniena.**

“Ukoll jekk tkattru t-talb, jien ma nismagħkomx, għax idejkom mimlija demm” (Is 1:15). Agħdirna meta nagħlqu għajnejna għall-moħqrija li sseħħ illum u li seħħet fl-imgħoddi, l-aktar bejn insara ta’ knejjes differenti. **Kristu, ħniena.**

“Iġġibux iżjed offerti fiergħa... ma niflaħx għall-ħażen flimkien mal-festi” (Is 1:13). Agħdirna meta nagħżlu li nsebbħu u nżewqu l-knejjes tagħna iktar milli ndewwu l-ġrieħi tal-inġustizzja u tal-firda. **Mulej, ħniena.**

**ĦSIBIJIET SPIRITWALI GĦAL KULJUM**

waqt il-Ġimgħa ta’ Talb għall-Ghaqda fost l-Insara

Nissuġġerixxu li dawn il-ħsibijiet jintużaw fil-bidu tal-Quddiesa, qabel l-Att Penitenzjali, jew waqt mumenti oħra ta’ talb, p.eż. fiċ-ċelebrazzjoni tal-Liturġija tas-Sigħat. Dawn il-ħsibijiet tħejjew minn Dr Patricia Micallef.

**L-Erbgħa, 18 ta’ Jannar 2023**

Fis-silta tallum mill-Evanġelju, naraw lil Ġesù jfejjaq raġel b’idu niexfa f’jum is-Sibt. Minkejja n-nasba tal-Fariżej, Ġesù, b’ħarsa qalila u mnikket għall-aħħar, jordna lir-raġel imidd idu u din tfiq. Hekk kif matul din il-ġimgħa li fiha qed nitolbu għall-għaqda fost l-Insara, bit-tema ispirata mill-ktieb tal-profeta Isaija: ‘Agħmlu t-tajjeb, fittxu l-ġustizzja’, ejjew nitolbu biex aħna ma nibżgħux nagħmlu t-tajjeb, anke meta dan se jpattuhulna bid-deni. Ejjew infittxu wkoll li nkunu nies sensittivi għall-bżonnijiet ta’ dawk ta’ madwarna sabiex huma wkoll ikunu jistgħu jgħixu b’dinjità.

**Il-Ħamis, 19 ta’ Jannar 2023**

Fit-tieni jum ta’ talb għall-għaqda fost l-Insara, naraw lil Ġesù, il-Qassis il-Kbir, b’kotra kbira ta’ nies minn diversi ibliet jiġru warajh. F’Ġesù, huma raw lil dak li kellu l-qawwa jeħlishom minn dak kollu li kien qed ixekkel lil ġisimhom u lil ruħhom. Saħansitra l-ispirti ħżiena bdew jgħajtu quddiemu: ‘Int l-Iben t’Alla!’ Illum nitolbu l-grazzja li nagħrfu tassew min huma dawk li lilna jridulna l-ġid, dawk li f’ħajjitna jridulna biss dak li hu tajjeb, dawk li bil-kelma u l-eżempju tagħhom isaħħuna biex nibqgħu mexjin ’il quddiem minkejja t-toqol tal-ħajja.

**Il-Ġimgħa, 20 ta’ Jannar 2023**

Fl-ittra lil-Lhud, illum se nisimgħu kif Alla, permezz ta’ Ġesù, għamel patt ġdid mal-poplu tiegħu. Wara diversi episodji fejn il-poplu ta’ Iżrael ma baqax fidil lejn Alla, fl-imħabba tiegħu, Alla jġedded il-wegħda tiegħu mal-bnedmin. Huwa jgħid: ‘Inqiegħed il-liġijiet tiegħi f’moħħhom, u f’qalbhom niktibhom.’ Illum ejjew nitolbu sabiex f’kulma naħsbu, ngħidu u nagħmlu, inkunu mmexxija minn dak li jixtieq hu. Ladarba qalbna u moħħna jkunu magħġuna b’dak li hu ta’ Alla, inkunu tassew appostli ta’ Kristu, bħat-tnax li llum se nisimgħuh jagħżel, u li nagħmlu t-tajjeb u li nfittxu l-ġustizzja, kif qegħdin nitolbu mal-Insara kollha tad-dinja matul din il-ġimgħa, issir għalina ħaġa naturali.

***AVVIŻ biex jinqara l-Ġimgħa***

Illum, il-Ġimgħa 20 ta’ Jannar, se jsir Servizz Ekumeniku nazzjonali fis-6:30pm fil-Knisja ta’ San Nikola (magħrufa bħala *L-Erwieħ*), Triq il-Merkanti, il-Belt Valletta. Din hija l-Knisja tal-Patrijarkat Ekumeniku ta’ Kostantinopli. L-Arċisqof Charles Scicluna u rappreżentanti tal-Knisja Kattolika, u l-Knejjes Ortodossi u Protestanti se jkunu qed jieħdu sehem. Il-ħsieb bibliku se jsir mill-Pastor tal-Knisja Luterana f’Malta, Rev. Klaus-Peter Edinger. Kulħadd huwa mistieden jattendi. Is-Servizz idum madwar siegħa.

**Is-Sibt, 21 ta’ Jannar, 2023**

Fl-Evanġelju tallum, ir-raba’ jum ta’ talb matul il-ġimgħa għall-għaqda fost l-Insara, naraw lil Ġesù li jmur lura d-dar. Iżda lanqas hemm ma ħallewh bi kwietu għax il-kotra baqgħet tiġri warajh u ħarbtet lil kulħadd għax mank setgħu jieklu bil-kwiet. Quddiem dan kollu, Ġesù jisfa vittma ta’ qrabatu li ħarġu biex iżommuh għax għalihom, kien tilef moħħu. Min jaf kemm-il darba aħna wkoll sibna ruħna ġġudikati saħansitra minn dawk li huma l-iktar qrib tagħna. Ejjew nitolbu għal dawk li qed ibatu minħabba l-inġustizzja tal-ħsieb ta’ dawk ta’ madwarhom, għal dawk li biex mingħalihom jibqgħu jidhru sbieħ f’għajnejn in-nies, joħolqu ħafna tbatija fil-ħajja tal-oħrajn.

**Il-Ħadd, 22 ta’ Jannar, 2023**

‘Il-poplu li kien qiegħed fid-dlam ra dawl kbir;’ hekk nisimgħu illum fil-qari mill-profeta Iżaija, kliem li narawh iseħħ f’Ġesù. Huwa ma xtaqx li d-dawl jibqa’ limitat imma riedu jixtered ma kullimkien u għalhekk, jibda jsejjaħ l-ewwel appostli. Aħna wkoll li llum qed nimxu fuq it-tagħlim tiegħu imsejħin biex inkunu dawl, biex inkattru l-hena, inkabbru l-ferħ. Dan kollu jiġi jekk f’qalbna, aħna nħallu jikber fina biss dak li hu tajjeb. Ejjew ningħaqdu mal-Insara mxerrdin mad-dinja biex inwarrbu l-ħażin u nimxu fuq it-tjieba u l-ġustizzja.

**It-Tnejn, 23 ta’ Jannar, 2023**

Min jaf kemm-il darba nsibu ruħna fl-istess sitwazzjoni tal-kittieba li quddiem il-ħidma ta’ Ġesù, qalu: ‘Dan għandu fih xitan.’ Min jaf kemm-il darba nitħawdu quddiem xi ġrajja li ma nifhmux, li ma nkunux qed nistennewha mill-persuna involuta, li tant tmur kontra l-ħsieb tagħna li nibdew immeru s-sewwa magħruf. Dan huwa dak id-dnub li ma jinħafirx: li nagħlqu qalbna għall-ħidma tal-Ispirtu, li jaħdem f’min irid u kif irid. Fis-sitt jum ta’ talb għall-għaqda fost l-Insara, ejjew nitolbu l-grazzja li nibdlu l-mod kif naħsbuha, li nkunu kapaċi naċċettaw it-tajjeb, jagħmlu min jagħmlu.

**It-Tlieta, 24 ta’ Jannar, 2023**

Illum, fl-Evanġelju, naraw lil Ġesù jsejjaħ bħala ommu u ħutu lil dawk li jagħmlu r-rieda ta’ Alla. Flimkien mal-Insara imxerrdin mad-dinja kollha, aħna li nemmnu f’Ġesù diġà nagħmlu parti mill-familja tiegħu. Imma nistgħu nissejħu tassew ħutu? Aħna li suppost nixbhuh, qegħdin nimxu fuq dak li jixtieq minna jew qed nagħmlu ta’ rasna? X’qed inxerrdu madwarna: dak li ġej minnu jew dak li jiftlilna? Ejjew nitolbu sabiex ladarba aħna nemmnu fih, infittxu b’rieda sħiħa li nagħmlu t-tajjeb u li nkunu ġusti f’dak kollu li nagħmlu.

**L-Erbgħa, 25 ta’ Jannar, 2023**

Illum, nhar il-festa tal-konverżjoni ta’ San Pawl u fl-aħħar jum ta’ talb madwar id-dinja għall-għaqda fost l-Insara, inroddu ħajr lil Alla, l-ewwel u qabel kollox, li għażel lil Pawlu biex is-salvazzjoni li kisbilna Ibnu Ġesù tinfirex sa truf l-art. Ejjew nitolbu biex il-ħeġġa għat-tajjeb li baqbqet f’qalb Pawlu timla wkoll lil ruħna sabiex kulmin jiltaqa’ magħna jara fina t-tjieba ta’ Alla nnifsu. Nitolbu wkoll biex fuq l-art issaltan il-ġustizzja u biex aħna, dixxipli ta’ Ġesù fi żmienna, ma nonqsu lil ħadd bi kliemna u b’għemilna.

**TALBIET TAL-ĠEMGĦA NISRANIJA**

Dawn it-talbiet jistgħu jew jissostwixxu dawk li soltu jinqraw waqt il-Quddiesa, jew xi wħud minnhom jiżdiedu ma’ dawk li f’kotba oħra. Jistgħu jintużaw waqt il-Preċi tal-Lawdi u/jew tal-Għasar waqt il-Liturġija tas-Sigħat. It-talbiet ta’ din il-paġna tħejjew minn Ms Anna Caruana Colombo.

1) Nitolbuk, Mulej, f'din il-ġimgħa ta’ talb għall-għaqda fost l-Nsara, li nkunu disposti li nitgħallmu u nagħmlu it-tajjeb, infittxu dak li hu sewwa u ġust, flimkien ma’ ħutna nsara fil-Knejjes l-oħra, anki jekk huma mifrudin minna. Nitolbu.

2) Nitolbuk, Mulej li jkollna il-kuraġġ li nirrikonoxxu fejn żbaljajna, kif ukoll il-kuraġġ li nerġgħu naqbdu mill-ġdid it-triq tas-sewwa u l-vera ġustizzja. Nitolbu.

3) Nitolbuk, Mulej, li nitgħallmu x’inhu is-Sewwa billi infittxu li ngħixu b’mod ġust, billi nilqgħu ir-rieda tiegħek. Nitolbu.

4) Nitolbuk, Mulej, f'din il-ġimgħa ta' talb fost l-Nsara, li infittxu l-vera ġustizzja billi nagħtu l-attenjoni ewlenija tagħna lil dawk li huma mwarrbin mis-soċjetà, il-fqar, dawk bla vuċi, dawk li qed ifittxu kenn mill-persekuzzjonijiet. Nitolbu.

5) Nitolbuk, Mulej, għall-grazzja li niftħu qalbna, moħħna, u idejna lejn dawk li qed ibatu, lejn min huwa ta’ razza jew twemmin differenti minn tagħna, lejn min huwa ta’ fehmiet u kulturi differenti. Nitolbu.

6) Nitolbuk, Mulej, li f’qalbna ikollna l-imħabba biex ir-relazzjonijiet tagħna mal-oħrajn iwasslu għal vera ġustizzja, għall-qsim tal-ġid bejn is-sinjur u il-fqir, u attenzjoni vera lejn kull persuna fis-sitwazzjoni konkreta li tinstab fiha. Nitolbu.

**ADORAZZJONI EWKARISTIKA**

Dan it-test qed tiġi proposta biex kollu kemm hu jew parti minnu jintuża waqt ħin ta’ adorazzjoni komunitarju jew personali matul il-Ġimgħa ta’ Talb għall-Għaqda fost l-Insara. Din l-iskema tħejjiet minn Mons. Hector Scerri.

*Jitkanta innu waqt l-Espożizzjoni Ewkaristika.*

*Daħla*: Mulej Ġesù, aħna nadurawk, aħna nħobbuk, aħna nirringrazzjawk li tinsab realment fostna. Inti tinsab fostna f’dan is-Sagrament tal-Għid tiegħek. Inti batejt għalina, mitt għalina u qomt minn bejn l-imwiet għas-salvazzjoni tagħna u biex tagħtina ħajja ġdida. Mulej Ġesù, illum nixtiequ li filwaqt li ngħaddu dan il-ħin miegħek, nitolbuk għall-għaqda fost l-Insara. Qegħdin waqt il-Ġimgħa Ekumenika fejn aħna l-Insara, imxerrda mad-dinja kollha, qed nitolbu għall-istess għan – li aħna lkoll li nemmnu fik, Mulej Ġesù, inkunu lkoll ħaġa waħda, kif għidt lill-appostli tiegħek ftit sigħat qabel il-passjoni tiegħek.

Mulej, aħna nħobbuk, aħna nirringrazzjawk, aħna nadurawk!

*Ħin ta’ skiet*.

*Talbiet ta’ maħfra*.

Mulej Ġesù, aħna nadurawk. Nagħtuk qalbna. Nagħtuk ruħna. Nagħtuk dak kollu li aħna. Aħna spiss nonqsuk għax aħna dgħajfin u spiss naqgħu. Nitolbuk tilqa’ l-indiema sinċiera tagħna. Għalkemm aħna m’għandna l-ebda ħtija għall-firdiet li seħħew sekli ilu bejn il-Knejjes Insara, xorta waħda nixtiequ nitolbuk maħfra għal xi atteġġjamenti negattivi tagħna llum.

Jistgħu jintużaw it-talbiet ta’ maħfra minn paġna 5. Wara kull talba, jingħad *Mulej ħniena* jew *Kristu ħniena*.

*Jitkanta innu Ewkaristiku*.

*Silta mill-kelma t’Alla*.

It-tema magħżula għal din is-sena għall-Ġimgħa ta’ Talb għall-Għaqda fost l-Insara hi meħuda mill-ktieb tal-Profeta Isaija. It-tema hi: “Agħmlu t-tajjeb; fittxu s-sewwa” (Isaija 1:17). Ejjew nisimgħu s-silta sħiħa minn fejn hu meħud dan il-kliem.

Qari mill-ktieb tal-Profeta Isaija (1:12-18)

Meta tiġu taraw wiċċi,

min ifittex dawn mingħandkom,

biex tiġu tikkalpestawli l-btieħi tiegħi?

Iġġibux iżjed offerti fiergħa;

sirt nitkerrhu l-bħur,

il-qamar ġdid, is-sibt, u l-laqgħat li ssejħu:

ma niflaħx għall-ħażen

flimkien mal-festi.

L-ewwel tax-xhur u l-festi tagħkom,

jien nobgħodhom,

piż huma għalija, għejejt nerfgħu.

Meta intom tiftħu idejkom,

jien inwarrab għajnejja minnkom;

ukoll jekk tkattru t-talb,

jien ma nismagħkomx,

għax idejkom mimlija demm.

Inħaslu u tnaddfu,

neħħu l-ħażen ta’ għemilkom minn quddiem għajnejja,

ieqfu mill-ħażen.

Tgħallmu agħmlu t-tajjeb,

fittxu s-sewwa,

sewwu l-inġustizzji,

iddefendu l-iltim,

aqbżu għall-armla.

Ejjew, mela, nirraġunaw flimkien,

jgħid il-Mulej,

imqar jekk dnubietkom ikunu

ħomor bħall-iskarlatt,

isiru bojod bħas-silġ;

imqar jekk ikunu

ħomor bħall-kremżi,

isiru bojod bħas-suf.

Il-kelma tal-Mulej.

Irroddu ħajr lil Alla.

*Ħin ta’ skiet għar-riflessjoni personali*.

Mulej Ġesù, preżenti għalina f’dan is-Sagrament tal-artal, aħna nadurawk u nħobbuk. Mulej, aħna nagħrfu kemm aħna l-bnedmin ġie li nġibu ruħna ħażin u nweġġgħu lil xulxin bl-imġieba u l-kliem tagħna. Għal ħafna seklu, il-firdiet fost il-Knejjes Insara kienu joħolqu mrar u mibegħda bejn l-imgħammdin. Suppost inkunu tiegħek u miegħek biex inħobbu lil xulxin, imma l-firdiet ta’ bejnietna wasslu għall-mibegħda. Aħna llum nirringrazzjawk għall-bidla f’dan matul l-aħħar mitt sena. Insara mifrudin minn xulxin resqu lejn xulxin biex jitolbu għall-għaqda u biex jiddjalogaw bejniethom, u anki biex jgħinu lil xulxin. Dan kollu jagħmlilna kuraġġ.

Salm Responsorjali:

Bejn vers u ieħor tas-Salm 133, nitolbu flimkien:

*Kemm hi ħaġa sabiħa u ħelwa li l-aħwa jgħammru flimkien*.

Kemm hi ħaġa sabiħa u ħelwa

li l-aħwa jgħammru flimkien!

Bħal żejt mill-aħjar imsawwab fuq ir-ras,

li jinżel mal-leħja tiegħu,

li jinżel mal-leħja ta’ Aron,

sa fuq l-għonq ta’ ħwejġu.

R. *Kemm hi ħaġa sabiħa u ħelwa li l-aħwa jgħammru flimkien*.

Hu bħan-nida tal-Ħermon,

li tinżel fuq l-għoljiet ta’ Sijon;

għax hemm il-Mulej jagħti l-barka,

hemm jagħti l-ħajja għal dejjem.

R. *Kemm hi ħaġa sabiħa u ħelwa li l-aħwa jgħammru flimkien*.

*Ħin ta’ skiet għar-riflessjoni personali*.

Lejlet il-Passjoni u l-Mewt tiegħu, Ġesù fetaħ qalbu beraħ mad-dixxipli tiegħu. Kellimhom fit-tul. Tahom it-testment tiegħu. Fost ħwejjeġ oħra sbieħ, hu kellimhom fuq l-għaqda ta’ bejniethom. Ejjew, filwaqt li nsammru ħarsitna fuq il-Mulej f’dan is-Sagrament, nisimgħu din is-silta mill-Evanġelju skont San Ġwann (17:20-23):

F’dak iż-żmien, Ġesù qal lil Ħdax: M’iniex nitlob għal dawn biss, imma wkoll għal dawk li jemmnu fija bis-saħħa tal-kelma tagħhom; nitolbok li jkunu lkoll ħaġa waħda. Kif inti fija, Missier, u jiena fik, ħa jkunu huma wkoll ħaġa waħda fina, biex hekk id-dinja temmen li inti bgħattni. Il-glorja li inti tajt lili jiena tajtha lilhom, biex ikunu ħaġa waħda bħalma aħna ħaġa waħda: jiena fihom u inti fija, biex isiru ħaġa waħda għalkollox, halli d-dinja tagħraf li inti bgħattni u li ħabbejt lilhom kif ħabbejt lili.

Il-kelma tal-Mulej.

Tifħir lilek Kristu.

Mulej Ġesù, inti tlabt bil-ħerqa lill-Missier biex aħna nkunu lkoll ħaġa waħda biex inkunu sinjal tal-imħabba tiegħek u d-dinja temmen bis-sħiħ fik. Nhar il-Ħadd, 15 ta’ Jannar 2023, wara t-talba tal-Anġelus, Papa Franġisku qal dan: “Għeżież ħuti, mit-18 sal-25 ta’ Jannar se ssir il-Ġimgħa tradizzjonali ta’ Talb għall-Għaqda fost l-Insara. It-tema ta’ din is-sena hi meħuda mill-Profeta Isaija: ‘Agħmlu t-tajjeb; fittxu s-sewwa’ (1:17). Inroddu ħajr lill-Mulej li b’fedeltà u paċenzja jmexxi l-poplu tiegħu lejn l-għaqda sħiħa, u nitolbu lill-Ispirtu s-Santu biex idawwalna u jqawwina bid-doni tiegħu. Il-mixja għall-għaqda fost l-Insara u l-mixja ta’ konverżjoni sinodali tal-Knisja huma marbutin flimkien.”

Imdawlin mill-kelma t’Alla u mħeġġin minn kliem il-Papa Franġisku, ejjew inressqu xi talbiet.

Jistgħu jintużaw xi talbiet tal-ġemgħa minn paġna 9.

*Barka Sagramentali u innu tal-aħħar*.

**SERVIZZ EKUMENIKU DJOĊESAN**

Il-Ġimgħa 20 ta’ Jannar 2023, fis-6:30pm

Knisja ta’ San Nikola, Triq il-Merkanti,

il-Belt Valletta

Bis-sehem tal-Arċisqof ta’ Malta

u mexxejja ta’ Knejjes oħrajn

*Kulħadd huwa mistieden*